runetrust/blame-folketinget-dk huggingface dataset:
Arne Toft (S), 2003-04-22:
Må jeg godt sige til hr. Jens Kirk: Det er jo ikke altid, når man sidder som borgmester i en kommune, at man er enig med sit parti.
Jeg har hørt, at formanden for Amtsrådsforeningen, en Venstreborgmester, ikke er enig med sit parti; jeg har hørt, at formanden for KL, en Venstreborgmester, ikke er enig med sit parti.
Det er jo ikke så sjældent, når man sidder i det kommunale system, at man ikke kan bakke hundrede procent op om det, der bliver foretaget af ens parti i Folketinget.
Jens Kirk (V), 2003-04-22:
Nu ved jeg selvfølgelig ikke, hvor travlt hr. Arne Toft har haft, da vi behandlede planloven, men det er altså i denne regerings tid, vi har gjort det, og jeg har vel aldrig hørt en miljøordfører så kraftigt gå imod, som fru Pernille Blach Hansen gjorde det.
Men det er muligt, at det er forbigået hr. Arne Tofts opmærksomhed, at sådan var tilstanden altså i Socialdemokratiet.
Men jeg ved ikke, hvordan man fordeler ansvaret dér.
Arne Toft (S), 2003-04-22:
Med hensyn til hr. Jens Kirk og planloven vil jeg sige, at det er jeg ikke den rigtige til at svare på.
På det tidspunkt var jeg jo selv kommunalmand, og vi var en af de kommuner, som godt mente, vi kunne administrere planloven på en rimelig måde.
Med hensyn til millionerne - det er til hr. Kim Andersen - jamen jeg er da enig i, at de beløb, der er nævnt, var ikke fra Thy, det er vi helt enige om, men de har altså medvirket til, at der er virksomheder, som kørte godt, og som havde satset på de 3 år, der var aftalt f.eks. inden for solenergien, som i dag næsten er lukket.
Det er så også svar til fru Marianne Pedersen: Jamen blandt andet var der mange penge sat af til de alternative energiformer, som i store træk var på landet.
Der var en producent, og det var lokale smede, som satte dem op.
Det gav en masse arbejdspladser.
Det har man fjernet.
Der var alle de ting, som jeg har remset op i min tale, med hensyn til pulje, til kollektiv trafik, altså der var mange forskellige ting.
Det kan man se, når man får referatet af min tale.
Så er jeg også meget foruroliget; det vil jeg også sige til fru Marianne Pedersen.
Altså jeg står jo med artikler fra Landsforeningen af Landsbysamfund, som er meget foruroligende; jeg står med et referat fra Landdistrikternes Fællesråd, som også er meget foruroliget over den politik, der bliver ført.
Marianne Pedersen (V), 2003-04-22:
Jeg vil gerne spørge hr. Arne Toft, hvad Socialdemokratiet gjorde for at hjælpe udkantsområderne og de små kommuner, der lå i de områder, i forhold til den økonomiske virkelighed, de levede i også for år tilbage.
Hvad var det for en pulje?
Hvilken størrelse havde puljen, som den daværende regering kunne tilbyde de vanskeligt stillede kommuner, netop fordi de var vanskeligt stillede med baggrund i den tidligere udligningsreform, som den tidligere socialdemokratiske regering havde godkendt, og som jo netop udsultede udkantsområderne, landkommunerne?
Kim Andersen (V), 2003-04-22:
Millionbeløbene fyger lidt i luften.
Det kan somme tider være lidt vanskeligt at holde rede på, hvad det er, man lige mener med det ene tal i forhold til det andet.
Men det er jo i hvert fald ikke rigtigt, at der er fjernet 400 mio. kr. til forskning og udvikling fra det decentrale Danmark, fra Udkantsdanmark, til byerne.
Men når Nordvestjysk Folkecenter for Vedvarende Energi i Sydthy er blevet beskåret - og det er slet, slet ikke de tal, vi her taler om, det er et relativt beskedent millionbeløb, men nok til, at man ikke har kunnet opretholde sit hidtidige aktivitetsniveau, det erkender jeg - så har det jo ikke været, fordi Folkecenteret var beliggende i Sydthy og en egn, der har det vanskeligt med nye aktiviteter og beskæftigelse, så var det, fordi man mente, at man kunne få nogle forsknings- og udviklingsaktiviteter på det her område andre steder mere effektivt for en billigere penge, ikke fordi det lå i Sydthy.
Jens Kirk (V), 2003-04-22:
Ny synes jeg ikke, jeg vil diskutere mere med hr. Arne Toft fra denne talerstol om, hvad der står i svaret fra Økonomi- og Erhvervsministeriet, men jeg vil sørge for, at hr. Arne Toft får en kopi af svaret til udvalget.
Hvad var begrundelsen for det?
Vi fik at høre, at en af begrundelserne var, at der nu ville blive bygget på hver eneste bakketop ude i landet, selv om det lå i selve lovforslaget, at det ikke kunne lade sig gøre.
Men hvad var i grunden begrundelsen?
Arne Toft (S), 2003-04-22:
Jamen det, hr. Kim Andersen siger, bekræfter jo netop det, hele debatten går ud på.
Jeg sagde i min ordførertale, at der var forsvundet 400 mio. kr., og at de så var ført over til forskning i de større byer - et tilsvarende beløb.
Det sagde jeg var godt.
Det bekræfter netop det, jeg har stået og sagt heroppefra, at man flytter pengene fra de tyndtbefolkede områder over til de tættere befolkede områder.
Mere er der egentlig ikke at sige om det.
Jeg kan sige til indenrigsministeren, at jeg deltog ikke i konferencen for første gang i mange år, men at jeg i øvrigt har fået bekræftet de udtalelser, der ligger i det her.
Men jeg må så tage til efterretning, at de ikke er sande. Til hr. Kim Andersen: Jeg er ikke i stand til at sige, at den forskning, der foregår i f.eks. Thy, ikke er god.
Det er jeg ikke i stand til at sige.
Jeg er bare i stand til at sige, at det var et af de få steder, hvor man havde det, og det er nu taget bort.
Til hr. Jens Kirk vil jeg sige, at det er ikke sandt, hvad der bliver sagt, og jeg kan altså ikke bekræfte eller afkræfte, hvad Erhvervsministeriet skriver.
Der er tilført Københavns Kommune, direkte Ørestaden, 3,6 mio. kr.; der er frataget provinsen 20 mio. kr., hvoraf nogle af pengene så er lagt ud i puljer.
Det er realiteten.
Jens Kirk (V), 2003-04-22:
Det er hr. Arne Tofts påstande om en særlig reduktion af turismemidlerne i provinsen, der kalder undertegnede herop.
Jeg sidder her med et svar fra Økonomi- og Erhvervsministeriet, hvori der svares på et spørgsmål om turisme: »Finanslovforslaget for 2003 indebærer dermed en reduktion på 6,8 mio. kr., når det gælder den samlede statslige investering i turismefremme og markedsføring i Øresundsregionen.
Besparelserne på turismeområdet rammer dermed hele landet.«
Det er hermed slået fast, at de tal, hr. Arne Toft kører rundt med, nok ikke er helt holdbare.
Kristen Touborg (SF), 2003-04-22:
Da jeg forstår, at ministeren kom med en meddelelse til Folketinget under en særlig paragraf, går jeg ud fra, at det er o.k., at jeg også stiller et spørgsmål til ministeren i den anledning.
Kim Andersen (V), 2003-04-22:
Hr. Arne Toft holdt nu på sædvanlig socialdemokratisk facon en tale, hvor han tegnede et dystert og mismodigt billede af regeringens indsats over for landdistrikterne.
Intet er mere fejlagtigt, og om det havde været tilfældet, var der i hvert fald ikke brug for at tegne et mismodigt billede.
Tværtimod var der brug for, at man var optimistisk og positiv over for visse egne af Danmark.
Hr. Arne Toft kom ind på Nordvestjysk Folkecenter for Vedvarende Energi i Sydthy, som flere andre talere har været det i dag.
Hr. Arne Toft nævnte beløbet 400 mio. kr., der var blevet til 20 mio. kr.
Det er et tal, jeg slet ikke forstår.
Det er rigtigt, at der er sket beskæringer på Økonomi- og Erhvervsministeriets område vedrørende tilskud, forsknings- og udviklingsmidler på området for vedvarende energi.
Men hr. Arne Toft må vel også være enig med mig i, at det ikke er et spørgsmål om, når man vil drive forskning og udvikling, så at egnsbestemme det, at gøre det til et beskæftigelsesprojekt.
Det må vel på det her område som på alle mulige andre områder - det kan være inden for økologisk landbrug, det kan være inden for forskning i hvad som helst - at det er sagen, det drejer sig om.
Det er ikke et spørgsmål om, under dække af at man kan præstere en vis faglig udvikling, at fastholde en beskæftigelse i et område, som måske ikke leverer den fornødne faglighed.
Hr. Toft skal altså ikke få held til at få det til at fremstå, som om de midler, der hidtil fra statens side har været sat af til udvikling og forskning i vedvarende energi, nu er skåret bort.
Der er stadig væk ganske betragtelige millionbeløb til forskning og udvikling af vedvarende energi,
bl.a. på Risø og på DTU
Og der er en række af de aktiviteter, der foregik på Nordvestjysk Folkecenter for Vedvarende Energi i Sydthy, som der også arbejdes med på DTU og på Risø.
Men sandheden er måske, at der på Nordvestjysk Folkecenter for Vedvarende Energi i Sydthy ikke skete de tigerspring, som der skete på andre forskningsinstitutioner, hvor man arbejder med vedvarende energi.
Derfor er det vel rimeligt, at man en gang imellem ser på, hvad man får for sine penge, og så i øvrigt disponerer dem dér, hvor man får mest inden for det sektorområde, de er afsat til.
Lars Løkke Rasmussen (V), 2003-04-22:
Det er bare et spørgsmål til den socialdemokratiske ordfører.
Nu har der flere gange været henvist til min egen landdistriktskonference, hvortil jeg jo også inviterer Folketingets Kommunaludvalg, og så citerer man mig.
Derfor vil jeg bare spørge, om hr. Arne Toft selv deltog i den konference, eller om der for den sags skyld var andre socialdemokratiske folketingsmedlemmer med denne brændende interesse for landdistrikter, der deltog på denne konference, og derfor er i stand til at stå og fejlcitere mig fra Folketingets talerstol.
Kristen Touborg (SF), 2003-04-22:
Jeg vil gerne allerførst komme med en rettelse til Dansk Folkepartis ordfører.
Hr. Nødgaard sagde, at der bl.a. stod noget om en udledningsreform i forslaget til vedtagelse, og at det skulle man ikke arbejde med i forbindelse med det her projekt.
Det er direkte forkert.
Så siger hr. Nødgaard, at det ville have klædt os, hvis vi kunne have gjort det samme, som vi gjorde sidst, vi havde landdistrikterne på dagsordenen, nemlig samles om et fælles forslag.
Men helt ærligt, hvordan synes hr. Poul Nødgaard selv, det er gået, siden vi har lavet den vedtagelse?
Så vidt jeg kan se, er det gået den vej, hønsene skraber.
Derfor er der ikke rigtig nogen idé i bare at sige, at vi skal være enige.
Vi skulle vel også have lidt handling?
Kim Sejr (RV), 2003-04-22:
Hr. Poul Nødgaard nævnte Ringsted Kommune som et eksempel på, at man kunne gøre nogle ting, og nu er kommunen jo også en stor kommune, der dækker over et stort område og i sig selv indeholder nogle udkantsområder.
Jeg kan så komme med et andet eksempel fra min tid som folketingskandidat nede på Lolland, hvor vi har en række kommuner, hvoraf nogle er meget små kommuner, og nogle små kommuner, der i sig selv er et udkantsområde, og hvor man altså har kunnet opleve en meget negativ spiral, hvor der er blevet flere ældre, hvor der så er blevet højere skat, hvilket har ført til fraflytninger.
Til sidst har man kunnet opleve, at nogle byer er endt som de rene spøgelsesbyer. Nu er vi ikke kun - jo, det er vi, vi er folketingspolitikere, men vi er også rundtomkring i partierne lokalpolitikere, så derfor kunne jeg godt tænke mig at spørge rent principielt: Ville det ikke være en god idé, i stedet for at en lille udkantskommune ender med sorteper, at man så måske i større omfang opfordrede til kommunesammenlægninger, så man solidarisk løste de her problemer?
Mogens Nørgård Pedersen (KRF), 2003-04-22:
Jeg vil gerne sige til fru Else Theill Sørensen, at jeg selvfølgelig ikke vil hverken nedgøre eller undervurdere de gode tiltag, som tages ude i kommunerne og også på den her regerings foranledning: skoler, biblioteker, børnehaver og alt det, der kan nævnes af godt.
Det glæder os naturligvis.
Men en ting, som fru Else Theill Sørensen nævnte, var bosætning, at det er vigtigt, at der er gode steder at bosætte sig.
Derfor drejer mit spørgsmål sig om de midler, som er afsat under folkeoplysningsloven, hvor den nuværende regering jo med et pennestrøg tog bloktilskuddet, der vedrører 5 pct.-puljen, væk, en pulje, som jo langt hen ad vejen var beregnet til nye initiativer og idéskabende aktivitet, og ude i kommunerne virker det i hvert fald meget negativt, at den pulje er skåret væk, fordi det er med til at bremse nogle initiativer, som hører under fritidstilbuddene.
Else Theill Sørensen (KF), 2003-04-22:
Det Konservative Folkeparti ønsker, at landdistrikterne i Danmark skal udvikles, ikke afvikles.
Vi ønsker ikke, at landdistrikterne skal affolkes, og vi ser meget gerne, at det bliver attraktivt at bosætte sig og etablere sig og drive erhverv også uden for byområderne, men den første betingelse for, at det kan ske, er, at lovgivningen ikke er så restriktiv, at det i praksis er umuligt.
Der er ifølge sagens natur stor forskel på vilkårene for bosætning og for udvikling i på den ene side landdistrikter og landsbyer og på den anden side byområder.
Der er det, man kunne kalde de positive forskelle, dem, der tæller til landdistrikternes fordel: Der er ude på landet god plads og frisk luft, man er tæt på naturen, og der er ofte et tæt og godt socialt miljø.
Og så er der det, der tæller den anden vej, det, man i den sammenhæng her kunne kalde de negative forskelle: Arbejdspladser er der måske ikke så mange af, og afstanden til såvel offentlig som privat service er ofte længere.
Det er udtrykt meget godt i redegørelsen, hvor der står noget i retning af, at vælger man at bosætte sig i et landdistrikt eller i en landsby med de fordele, det bringer med sig, så fravælger man samtidig nogle muligheder, der ligger i at bo tæt i et bymæssigt område.
Hverken Folketing eller regering kan tvinge befolkningen til at bo eller virke i landdistrikterne, men vi kan - og efter Det Konservative Folkepartis mening skal vi - skabe så gode betingelser som muligt for, at det bliver attraktivt og bliver muligt at leve på landet.
Vi er i Det Konservative Folkeparti godt tilfredse med de initiativer, den nuværende regering har taget for at gøre det nemmere at skabe sig en tilværelse i landdistrikterne, hvis det er det, man vil. Jeg vil blot nævne nogle ganske få af de initiativer.
En anden ting er, at der bliver friere adgang til at udlægge jordbrugsparceller i landzonen.
En fjerde ting, jeg vil tage med, er det friere valg af praktiserende læge.
Som jeg allerede har nævnt, er Det Konservative Folkeparti af den opfattelse, at lovgivningen skal skabe så gode betingelser som muligt, for at det kan være attraktivt at bo og leve på landet, og skabe så få restriktioner som muligt, men jeg vil også godt understrege, at ikke alle landdistrikter har de samme behov for tiltag for at få en gunstig udvikling.
Lad mig slutte med for, tror jeg, tredje gang at understrege vigtigheden af - og det er det, vi i Det Konservative Folkeparti anser for allervigtigst - at skabe gode rammebetingelser og så have så få restriktioner som muligt.
Så tror vi på, at der også er en fremtid for et godt
og virksomt liv på landet
Og så skal jeg sige, at vi naturligvis kan støtte det forslag til vedtagelse, vi selv er med til at fremsætte.
Poul Nødgaard (DF), 2003-04-22:
Det er ved at blive en hel færgediskussion.
Det, jeg i hvert fald har fået oplyst ved at forhøre mig hos meget kyndige folk, er, at staten faktisk aldrig har givet tilskud til de færger, der sejler i Limfjorden. Det er så en oplysning. Så vil jeg sige vedrørende alt det øvrige, hr. Ole Vagn Christensen nævner, at der ved jeg, at det i høj grad er amterne og kommunerne, der er inde i billedet, og jeg går ud fra, at amter og kommuner fører en forsvarlig politik på det her område.
Vi mener jo også noget med al den decentralisering, vi
ustandseligt laver.
Vi lægger ud, og vi lægger ud.
Og når amterne og i nogen grad, ved jeg, også kommunerne står med et ansvar for færgetrafikken, må det være de myndigheders opgave at sørge for, at tingene fungerer.
Jeg går ud fra, at man allerede nu har en velfungerende økonomisk ordning på nogle af de ruter, som hr. Ole Vagn Christensen nævner, og så kan jeg ikke forestille mig, at en ansvarlig amtspolitiker eller for den sags skyld kommunalpolitiker ville have - om jeg må bruge udtrykket - hår på brystet til så med et pennestrøg at fjerne det, for så tror jeg, der ville blive tæt på en revolution, og det er nok ikke ligefrem det, vi ønsker os her i landet.
Ole Vagn Christensen (S), 2003-04-22:
Jeg var nær faldet ned af stolen, vil jeg gerne sige til hr. Poul Nødgaard, for jeg havde faktisk den opfattelse, at det var vores økonomi- og erhvervsminister, der ikke vidste, hvordan Danmark er skruet sammen.
Jeg spurgte jo direkte til Limfjordens færger, og det svar, jeg fik her, var det meget svært at forstå sådan, at det hang sammen med Limfjorden.
I hvert fald har den udvidet sig meget, hvis der skulle være tale om de der øer.
Der er også noget ude ved Thyborøn og mellem Thyborøn og Sydthy.
Det er disse vandveje, som sådan set er med til at holde et landdistrikt fungerende, men hvis man fjerner dem, skærer man det sådan set over, og dermed forringer man mulighederne.
Derfor var mit spørgsmål: Er man indstillet på fra Dansk Folkepartis side at støtte op omkring disse færger?
Jeg bemærkede, hr. Poul Nødgaard snakkede om, at der foregik
en regionalpolitisk debat i stedet for en debat om landdistrikterne
Det får mig til at spørge hr. Poul Nødgaard: Er færgerne i Limfjorden ikke beliggende i landdistrikter, i rene landdistrikter?
Er forskningsinstitutionerne henholdsvis Energicenteret i Sydthy ikke beliggende i et landdistrikt?
Er Tylstrupgården ikke beliggende i et landdistrikt?
Er Rønnehave ikke beliggende i et landdistrikt?
Er Borris ikke beliggende i et landdistrikt?
Alle disse ting er nogle ting, som regeringen sammen med Dansk Folkeparti har sørget for er blevet fjernet af landkortet.
At vi tager disse ting frem, er ikke ensbetydende med, at det her bare er regionalpolitisk, nej, der er så sandelig virkelig tale om, at man her har problemer i landdistrikterne.
Poul Nødgaard (DF), 2003-04-22:
Til hr. Ole Vagn Christensen: Alle partier, tror jeg, har en meget positiv indstilling over for vores øsamfund, vi har endda et Økontaktudvalg, som det hedder, hvor også vores parti har siddet. Jeg har ikke fantasi til at forestille mig, at man vil lave større forringelser med hensyn til færgetrafikken - det er vel det, spørgsmålet går på - fra fastlandet til øsamfundene.
Sådan har jeg i hvert fald forstået spørgsmålet.
Hvordan det så helt præcis skal skrues sammen, vil jeg ikke stå og give nogen løsning på her i dag, men det er da klart, at man ikke kan forestille sig, at man skulle afskaffe trafikken til Samsø eller for den sags skyld til en anden stor ø, Agersø, eller hvad ved jeg.
Det tror jeg ikke vil ske.
Der bor jo også skolebørn derude, der skal ind til fastlandet og gå i skole.
Med hensyn til hr. Touborgs spørgsmål om udkantsområder i relation til den kollektive trafik var jeg så heldig, at der på vores gruppemøde i dag var en gruppefælle, der sagde til mig: Poul, du kan nok risikere at få et spørgsmål, der går nogenlunde i den retning.
Så derfor har jeg svaret.
Jeg er ærlig, det skal man jo være her i Folketinget.
Forklaringen var den, at det tilskud, man har givet til det, har vist sig ikke at have nogen som helst form for effekt - nu siger jeg det ligeud - og derfor har man afskaffet det igen.
Man gav det i sin tid, fordi man troede, det virkelig ville have en positiv betydning for udviklingen
i den kollektive trafik, og det havde det ikke.
Man har så formentlig ført nogle statistikker, der har vist, at det ikke havde nogen effekt, og så afskaffede man det system igen og brugte pengene til noget inden for trafikområdet, som man følte der var større idé i.
Det var vist noget med nogle jernbaner, eller hvad det var.
Sådan er det.
Kristen Touborg (SF), 2003-04-22:
Jeg vil godt kvittere for, at hr. Nødgaard står ved vedtagelsen fra foråret 2001 vedrørende statslige arbejdspladser.
Så er det kun indtil videre Venstre, der er løbet fra den.
Jeg har et spørgsmål til hr. Nødgaard vedrørende den kollektive trafik og den omstændighed, at regeringen og Dansk Folkeparti har taget en større pulje væk fra den kollektive trafik.
Der fik jeg aldrig svar fra Venstre på, om man mente, at det var en fordel eller en ulempe for den kollektive trafik i udkantsområderne, at billetprisen stiger med 10-20 pct., og jeg vil gerne vide, om Dansk Folkeparti synes, at dette tiltag er en fordel eller en ulempe for udkantsområderne.
Ole Vagn Christensen (S), 2003-04-22:
Jeg vil gerne takke hr. Poul Nødgaard.
Det der med regionalpolitikken var i hvert fald ikke møntet på Limfjordsfærgerne, det var heller ikke møntet på de statsinstitutioner, som hr. Poul Nødgaard har været med til at nedlægge rundtomkring i landdistrikterne.
Det kan jo godt være, at de synes, det går godt, når de har fået dem nedlagt - jeg tror det nu næppe, vil jeg gerne sige til hr. Poul Nødgaard.
Men lad mig stille det spørgsmål direkte: Kan vi forvente, at Dansk Folkeparti støtter op omkring færgerne i Limfjorden?
Vi har nemlig ikke hørt deres udtalelser, men vi har tidligere hørt fra Venstres folketingspolitikere - men det var jo, før de kom i regering - og også De Konservatives, at de var positivt indstillet over for, at der skulle være forbindelser i netop landdistrikterne til færgerne, som på den måde sådan set kunne være dem, der knyttede tingene sammen.
Poul Nødgaard (DF), 2003-04-22:
Hr. Mogens Nørgård Pedersen sagde noget om, at der skulle være bid i tingene, og det kan vi to hurtigt blive enige om.
Nøjagtig det udtryk brugte han.
Jeg synes, ministeren specielt i sin tale har givet en lang række eksempler på, hvad den nuværende regering har gennemført her med støtte fra ikke alene Dansk Folkeparti, men i nogle situationer også fra andre partier.
Der er ingen grund til at stå og remse dem op, jeg går ud fra, at hr. Mogens Nørgård Pedersen hørte ministerens tale.
Med hensyn til udligningsreformen ligger det sådan - og det er sådan set også et svar til hr. Arne Toft vedrørende Det Skæve Danmark - at i 2003, altså i indeværende finansår, er det jo en kombination af penge fra staten og så omfordeling mellem kommunerne.
Så enkelt er det.
Det er sådan set det system, man allerede kender nu, og der må så være nogle, der afgiver; det er i hvert fald udgangspunktet.
Men om regeringen skulle bestemme sig for at hælde nogle småmidler af en eller anden art ind i en udligningsreform, skal jeg slet ikke stå og tage stilling til her, men umiddelbart vil jeg sige, at hovedudgangspunktet er, at det er de penge, der er i systemet, der er til fordeling.
Det var noget med de statslige arbejdspladser, og om vi står ved en vedtagelse, der er lavet for et par år siden.
Det går jeg ud fra.
Hvis vi har været med til at beslutte noget for et par år siden med et forslag til vedtagelse og der ikke er noget, der har forandret sig siden, så må det vel være noget, der står ved magt.
Men jeg synes, man går så specifikt ud og taler om, hvad der skete for et, to og tre år siden.
Jeg husker ikke helt præcist, hvad den vedtagelse går ud på, så jeg må i hvert fald lige have lov at se den.
Så vil jeg sige til hr. Arne Toft med hensyn til de spørgsmål, der blev stillet vedrørende energi: Det er præcis de samme spørgsmål, hr. Arne Toft var i duel med hr. Kim Andersen om, og så er der faktisk ikke nogen grund til, at vi står og repeterer dem én gang til for Folketingets skyld.
Kristen Touborg (SF), 2003-04-22:
Jeg vil gerne takke hr. Nødgaard for svaret til mig
vedrørende, hvordan stillingen er i landdistrikterne, men jeg bliver nødt til at anføre, at i redegørelsen står der jo rent faktisk, at det ikke går så godt i landdistrikterne nu, som det gjorde tidligere.
Så uanset at Dansk Folkeparti synes, at det går bare så godt - det synes Dansk Folkeparti åbenbart her i dag - så er jeg nødt til at sige, at af redegørelsen fremgår der sådan set noget andet.
Så vil jeg gerne vedrørende de statslige arbejdspladser have et konkret svar på fra hr. Poul Nødgaard, om Dansk Folkeparti vedstår sig vedtagelsen fra foråret 2001 vedrørende statslige arbejdspladser, eller om Dansk Folkeparti løber lige så langt væk fra det, som Venstre tilsyneladende gør.
Arne Toft (S), 2003-04-22:
Med hensyn til at regeringen sammen med Dansk Folkeparti har tilført Det Skæve Danmarks kommuner flere millioner kroner
Så vil jeg godt spørge hr. Poul Nødgaard: Kan hr. Poul Nødgaard ikke være en lille smule bange for, at vi mister først og fremmest noget viden og nogle arbejdspladser ved at lukke for tilskud til solvarme, bølgeenergi og biogas? Vindmølleindustrien har vist, at den var i stand til at producere vidensarbejdspladser.